ПРОГРАМ

ДОДЕЛE БЕСПОВРАТНИХ СРЕДСТАВА ЗА КУПОВИНУ МИНИБУСЕВА ЗА ПОТРЕБЕ ПРЕВОЗА СЕОСКОГ СТАНОВНИШТВА НА ТЕРИТОРИЈИ РЕПУБЛИКЕ СРБИЈЕ ЗА 2025. ГОДИНУ

I. ПРЕДМЕТ ПРОГРАМА

Програмом доделе бесповратних средстава за куповину минибусева за потребе превоза сеоског становништва на територији Републике Србије за 2025. годину (у даљем тексту: Програм) утврђује се процедура доделе и начин коришћења бесповратних средстава.

Средства намењена за реализацију Програма обезбеђенa су чланом 8. Закона о буџету Републике Србије за 2025. годину („Службени гласник РС”, број 94/24) у оквиру Раздела 35 – Министарство за бригу о селу, Програм 0110 – Планирање и спровођење политике развоја села, Функција 110 – Извршни и законодавни органи, финансијски и фискални послови и спољни послови, Пројекат 4002 – Подстицај куповини минибусева за превоз сеоског становништва и специјализованих наменских возила, Економска класификација 463 – Трансфери осталим нивоима власти, у укупном износу од 119.000.000,00 динара.

Програмом су утврђени циљ, подносилац пријаве на јавни конкурс, намена средстава, финансијски оквир, услови за учешће на конкурсу, начин достављања пријава, неопходна документација, начин објављивања јавног конкурса, критеријуми за доделу бесповратних средстава, комисија за оцену и контролу реализације пројекта, начин коришћења возила, закључење уговора и праћење реализације Програма.

II. ЦИЉ ПРОГРАМА

Општи циљ Програма је унапређење услова живота и рада на селу обезбеђивањем превоза становништву у сеоским срединама.

Реализацијом Програма решавају се основне потребе кретања сеоског становништва, омогућава се квалитетнији живот, боља повезаност села и општинских односно градских седишта, стварају се услови за већу доступност здравствених, културних, административних и едукативних услуга којима се подиже стандард и побољшава квалитет живота у сеоским срединама.

III. ПОДНОСИЛАЦ ПРИЈАВЕ НА ЈАВНИ КОНКУРС

Подносилац пријаве на јавни конкурс је јединица локалне самоуправе. Свака јединица локалне самоуправе може конкурисати само једном пријавом.

IV. НАМЕНА СРЕДСТАВА

Бесповратна средства намењена су за куповину минибусева у белој боји са укупно двадесет и једним путничким седиштем (20+1).

Бесповратна средства се додељују за куповину минибусева који ће се користити за потребе бесплатног превоза сеоског становништва из једног села у друго село или из села у градско/општинско седиште, а у случају потребе, возило се може користити и у остале сврхе које су од значаја за јединицу локалне самоуправе (превоз пољопривредника, културно- уметничких друштава, спортиста и друго), у складу са Законом о превозу путника у друмском саобраћају („Службени гласник PC”, бр. 68/15, 41/18, 44/18 – др. закон, 83/18, 31/19 и 9/20).

Бесповратна средства нису намењена за куповину половних возила, трошкове регистрације, осигурања, горива и друге трошкове везане за коришћење предметног возила.

V. ФИНАНСИЈСКИ ОКВИР

Максимални износ бесповратних средстава предвиђен за куповину минибуса износи 7.000.000,00 динара, укључујући порез на додату вредност.

Министарство за бригу о селу (у даљем тексту: Министарство) додељује бесповратна средства у висини износа средње просечне вредности возила утврђеног у извештају о извршеном испитивању тржишта подносиоца пријаве.

Додељена бесповратна средства биће пренета јединици локалне самоуправе на подрачун за текуће наменске трансфере у ужем смислу, од Републике ка нижем нивоу власти.

Додељени износ бесповратних средстава сматра се коначним додељеним износом за намену предвиђену Програмом. Министарство не преузима обавезу финансирања додатних трошкова. Уколико настану додатни трошкови у вези са реализацијом пројекта, потребна додатна средства мора обезбедити јединица локалне самоуправе.

VI. УСЛОВИ ЗА УЧЕШЋЕ НА КОНКУРСУ

Право учешћа на јавном конкурсу има подносилац пријаве који испуњава све следеће услове:

1. да је поднео електронски попуњен образац са документацијом предвиђеном Програмом (образац пријаве се преузима на званичној интернет страници Министарства www.mbs.gov.rs);
2. да рачун подносиоца пријаве није у блокади почевши од 1. јануара 2025. године;
3. да за исте намене није користио подстицајна средства у претходне три године, која потичу из буџета Републике Србије или буџета Аутономне покрајне Војводине;
4. да, уколико је подносилац пријаве јединица локалне самоуправе која је добила средства за куповину минибуса од Министарства, на основу уговора закљученог 2021. године, минибус купљен средствима Министарства мора бити у функцији намене.

VII. НАЧИН ДОСТАВЉАЊА ПРИЈАВА

Прецизно и тачно попуњена пријава и пратећа документација шаље се препорученом пошиљком на адресу Министарства за бригу о селу, Булевар Михајла Пупина 2а, 11070 Нови Београд или се доставља предајом у писарницу на наведеној адреси.

Пријаве се шаљу у затвореној и запечаћеној коверти са назнаком „Пријава на конкурс – додела бесповратних средстава за куповину минибусева – НЕ ОТВАРАТИ”, са пуним називом и адресом пошиљаоца на полеђини коверте.

Пријаве које нису поднете на начин из ст. 1. и 2. ове главе неће се разматрати.

VIII. НЕОПХОДНА ДОКУМЕНТАЦИЈА

Испуњеност свих услова за учешће на јавном конкурсу доказује се следећом документацијом:

1) образац пријаве – попуњен са изјавама у прилогу које потписује градоначелник/председник општине;

2) извештај о извршеном испитивању тржишта за предметно возило са процењеном вредношћу потписан од стране одговорног лица у јединици локалне самоуправе и оверен печатом;

3) упитник о коришћењу возила – попуњава подносилац пријаве који је добио бесповратна средства од Министарства за куповину минибуса у 2021. години.

Подносилац пријаве је у обавези да приликом сачињавања извештаја о извршеном испитивању тржишта из става 1. тачка 2) ове главе, прибави минимум три понуде различитих понуђача за возило из главе IV. НАМЕНА СРЕДСТАВА став 1. Програма, са утврђеном средњом просечном вредношћу возила за чију набавку Министарство додељује бесповратна средства.

Министарство ће по службеној дужности утврдити, увидом на интернет страници Народне банке Србије, да ли јединица локалне самоуправе има рачун који није у блокади, почевши oд 1. јануара 2025. године.

Документација из става 1. ове главе, под тач. 1) – 3), биће истакнута на интернет страници Министарства www.mbs.gov.rs.

Конкурсна документација се не враћа.

IX. НАЧИН ОБЈАВЉИВАЊА ЈАВНОГ КОНКУРСА

Министарство ће након ступања на снагу ове уредбе, расписати јавни конкурс.

Јавни конкурс ће бити објављен на интернет страници Министарства www.mbs.gov.rs. Рок за подношење пријава биће наведен у тексту јавног конкурса.

X. КРИТЕРИЈУМИ ЗА ДОДЕЛУ БЕСПОВРАТНИХ СРЕДСТАВА

Критеријуми за доделу бесповратних средстава су:

1) степен развијености јединице локалне самоуправе у складу са прописима којима се уређује регионални развој (до 25 бодова);

2) број села која ће имати корист од реализације пројекта у односу на укупан број села која се налазе на територији јединице локалне самоуправе (до 15 бодова);

3) број становника села који ће имати корист од реализације пројекта (до 15 бодова);

4) локација јединице локалне самоуправе у пограничним подручјима (15 бодова); у случају да се јединица локалне самоуправе налази у пограничном подручју – 15 бодова, у случају да се јединица локалне самоуправе не налази у пограничном подручју – 0 бодова;

5) постојање организованог градског/приградског превоза путника (20 бодова); ако не постоји градски/приградски организовани превоз путника – 20 бодова, ако постоји градски/приградски организовани превоз путника – 0 бодова;

6) ефекат добијања бесповратних средстава за куповину минибуса на регулисање превоза сеоског становништва у оквиру јединице локалне самоуправе (до десет бодова).

XI. КОМИСИЈА ЗА ОЦЕНУ И КОНТРОЛУ РЕАЛИЗАЦИЈЕ ПРОЈЕКТА

Утврђивање испуњености услова као и оцењивање пријава врши Комисија за оцену и контролу реализације пројекта (у даљем тексту: Комисија) коју образује министар решењем.

Комисија оцењује пријаве на основу критеријума утврђених Програмом, проверава формалну исправност докумената, као и испуњеност услова за учешће на јавном конкурсу, на основу којих ће бити формирана ранг листа.

У случају да је пријава непотпуна у погледу потребне документације, подносилац пријаве ће бити обавештен електронском поштом да у року од осам радних дана допуни пријаву. Подносилац пријаве је у обавези да у обрасцу пријаве наведе електронску адресу за пријем обавештења о пријави и да одреди лице у оквиру јединице локалне самоуправе које ће бити задужено за све информације поводом пријаве на јавни конкурс.

Комисија ће одбацити пријаву као непотпуну ако подносилац пријаве не изврши допуну пријаве у року из става 3. ове главе, или ако пријава није допуњена у складу са обавештењем.

Комисија може извршити додатну проверу поднете документације и тражити додатне информације, али само од подносиоца пријаве која је формално исправна.

Комисија неће разматрати неблаговремене пријаве (пријаве које су поднете након истека рока предвиђеног текстом јавног конкурса).

Уколико две или више пријава имају исти број бодова, предност ће имати пријава која је раније предата поштанској служби или писарници Министарства.

Коначну одлуку о додели бесповратних средстава доноси министар решењем, на предлог Комисије, а у складу са утврђеним критеријумима и ранг листом.

XII. НАЧИН КОРИШЋЕЊА ВОЗИЛА

За стављање у функцију и коришћење минибуса набављеног у складу са Програмом искључиво је одговорна јединица локалне самоуправе.

Стављање у функцију и коришћење минибуса набављеног у складу са Програмом потребно је извршити у року од 45 дана од дана достављања извештаја о реализацији пројекта из главе XIV. ПРАЋЕЊЕ РЕАЛИЗАЦИЈЕ ПРОГРАМА став 3. Програма.

Уз извештај о реализацији пројекта из става 2. ове главе, јединица локалне самоуправе је у обавези да достави и полису каско осигурања од основног ризика. Основни ризик подразумева случајеве попут саобраћајне незгоде, пожара, експлозије, олује, поплаве и других елементарних непогода. Јединица локалне самоуправе је у обавези да плаћа каско осигурање предметног возила у наредних пет година од дана стицања права својине.

XIII. ЗАКЉУЧЕЊЕ УГОВОРА

Међусобна права, обавезе и одговорности у вези са коришћењем бесповратних средстава уређују се уговором који закључују Министарство и јединица локалне самоуправе.

Уколико јединица локалне самоуправе нe приступи закључeњу уговора из става 1. ове главе, министар, на предлог Комисије, поништава решење.

У случају из става 2. ове главе, министар, на предлог Комисије, доноси решење о додели бесповратних средстава јединици локалне самоуправе која је следећа на ранг листи пријава које испуњавају формално-правне услове.

За набавку минибусева у складу са Програмом, јединица локалне самоуправе је у обавези да започне поступак јавне набавке у складу са Законом о јавним набавкама („Службени гласник РС”, бр. 91/19 и 92/23), у року од 30 дана од дана уплате бесповратних средстава на рачун јединице локалне самоуправе. Јединица локалне самоуправе је у обавези да реализује пројекат у року од осам месеци од дана закључења уговора из става 1. ове главе.

Комуналном или другом јавном предузећу чији је оснивач јединица локалне самоуправе, а којe поседује лиценцу за јавни превоз путника, јединица локалне самоуправе може дати у закуп минибус набављен у складу са Програмом.

Јединица локалне самоуправе може пренети право својине на минибусу набављеног у складу са Програмом комуналном или другом јавном предузећу, чији је оснивач јединица локалне самоуправе, ако је то потребно за испуњење услова у погледу возног парка за добијање лиценце за јавни превоз путника.

Јединица локалне самоуправе не може отуђити минибус набављен у складу са Програмом, осим на начин из става 6. ове главе, у року од десет година од дана стицања права својине.

Минибус на коме је право својине пренето комуналном или другом јавном предузећу, не може бити предмет закупа, нити се може отуђити у року од десет година од дана стицања права својине.

У случају новонасталих околности које отежавају или онемогућавају реализацију пројекта у року предвиђеном уговором из става 1. ове главе, јединица локалне самоуправе је у обавези да обавести Комисију и упути јој писани, образложени захтев за измену уговора. Комисија одлучује о оправданости захтева, а министар, на предлог Комисије, доноси одговарајуће решење.

XIV. ПРАЋЕЊЕ РЕАЛИЗАЦИЈЕ ПРОГРАМА

Министарство и Комисија ће вршити контролу реализације свих пројектних активности, а јединица локалне самоуправе је у обавези да омогући вршење контроле.

Уколико се у поступку контроле утврди ненаменско трошење бесповратних средстава, односно уколико се утврди да се предметно возило купљено средствима Министарства не користи или користи за намене које нису утврђене у глави IV. НАМЕНА СРЕДСТАВА, Министарство раскида уговор, а јединица локалне самоуправе враћа целокупан износ додељених бесповратних средстава у буџет Републике Србије, са припадајућом законском затезном каматом.

Након реализације пројекта јединица локалне самоуправе је у обавези да поднесе Министарству извештај о реализацији пројекта са пратећом документацијом о наменском и законитом утрошку средстава и полису каско осигурања предметног возила, најкасније у року од 15 дана од истека рока за реализацију пројекта.

Извештај о реализацији пројекта мора да садржи доказе о утрошеним средствима, са комплетном документацијом којом се оправдава наменско и законито коришћење добијених средстава, као и уговор о јавној набавци, изводе из Министарства финансија –Управе за трезор, фактуре, уговоре, другу финансијску документацију.

Јединица локалне самоуправе је у обавези да Министарству подноси шестомесечни извештај о наменском коришћењу возила.

Министарство задржава право да од јединице локалне самоуправе према потреби затражи и додатну документацију и информације.

У случају да јединица локалне самоуправе одступи од одредби уговора из главе XIII. ЗАКЉУЧЕЊЕ УГОВОРА став 1. Програма Министарство ће обавештењем захтевати од јединице локалне самоуправе да у одређеном року од дана пријема тог обавештења поступи по тим уговорним одредбама.

Ако по истеку рока из става 7. ове главе, јединица локалне самоуправе није поступила у складу са одговарајућим уговорним одредбама из става 7. ове главе, Министарство раскида уговор, а јединица локалне самоуправе враћа целокупан износ додељених бесповратних средстава у буџет Републике Србије, са припадајућом законском затезном каматом.

Министарство ће у оквиру извештаја о раду доставити Влади резултате спроведеног Програма.